ai4bharat/Pralekha huggingface dataset:
சுரங்கங்கள் அமைச்சகம்
சிறப்பு பிரச்சாரம் 2.0: தூய்மையை நோக்கிய சுரங்க அமைச்சகத்தின் முன்னேற்றம்
சிறப்பு பிரச்சாரம் 2.0 இன் ஒரு பகுதியாக, சுரங்க அமைச்சகமும் அதன் கள அமைப்புகளும் நவம்பர் 2022 முதல் ஆகஸ்ட் 2023 வரை தூய்மைப் பணிகளை மேற்கொண்டன. அமைச்சகத்திற்கான பிரச்சாரத்தை 2022 அக்டோபர் 2-ஆம் தேதி புதுதில்லியில் சுரங்க அமைச்சகத்தின் செயலாளர் தொடங்கி வைத்தார். 116 தூய்மைப் பிரச்சாரங்களை செயல்படுத்துவதற்காக இந்தியா முழுவதும் 84 கள அலுவலகங்களை அமைச்சகம் அடையாளம் கண்டுள்ளது.
மழைநீர் சேகரிப்பு, உரக்குழிகள், ஏரிகள் / குளங்களை சுத்தம் செய்தல் மற்றும் சுற்றுச்சூழலுக்கு உகந்த வகையில் கழிவுகளை அகற்றுதல் ஆகியவற்றின் வடிவத்தில் "சுற்றுச்சூழலுக்கு திருப்பிக் கொடுப்பது" என்பது அமைச்சகத்தால் நிர்ணயப்பட்ட இலக்காகும். சிறந்த நடைமுறைகளின் ஒரு பகுதியாக, சுரங்க அமைச்சகத்தின் அலுவலகங்களுக்கு சொந்தமான கட்டிடங்களில் மழைநீர் சேகரிப்பு கட்டமைப்புகள் ஏற்படுத்தப்பட்டன. மண்புழு உரக்குழி திட்டங்களுக்கான இடங்கள் அடையாளம் காணப்பட்டன.
சிறப்பு பிரச்சாரத்தின் கீழ் மேற்கொள்ளப்பட்ட பணிகளை ஆய்வு செய்த மத்திய நிலக்கரி, சுரங்கம் மற்றும் நாடாளுமன்ற விவகாரங்கள் துறை அமைச்சர் திரு பிரல்காத் ஜோஷி, சுரங்க அமைச்சகத்தால் செயல்படுத்தப்பட்ட துறை ரீதியான உணவகத்தில் கழிவுகளை தரம் பிரிக்க பரிந்துரைத்தார். சாஸ்திரி பவனின் துறை ரீதியான உணவகங்களுக்கு கழிவுகளை தரம் பிரிப்பதற்கும், உரக்குழிகள் தயாரிக்க உயிரி கழிவுகளைப் பயன்படுத்துவதற்கும் இதேபோன்ற வழிகாட்டுதல்களை வெளியிடுமாறு ஒருங்கிணைப்பு அமைச்சகமான கல்வி அமைச்சகம் கேட்டுக் கொள்ளப்பட்டது.
ஐதராபாத்தில் உள்ள ஜி.எஸ்.ஐ.டி.ஐ.யும் ஒரு சிறந்த நடைமுறையாக அதன் விடுதி உணவகத்தில் கழிவுகளைப் பிரித்தெடுக்கத் தொடங்கியதுடன், உரம் தயாரிக்க உயிர்க் கழிவுகளையும் பயன்படுத்தியது. ஐதராபாத்தில் உள்ள ஜி.எஸ்.ஐ.டி.யில் உரக்குழி உருவாக்கப்பட்டுள்ளது. மேலும் பயன்படுத்தப்படாத நிலம், பயிற்சியாளர்கள் / ஊழியர்கள் / பொதுமக்களுக்கான திறந்தவெளி உடற்பயிற்சி கூடமாக மாற்றப்பட்டது.
சிறப்பு பிரச்சாரம் 2.0 இன் ஒரு பகுதியாக, சுரங்க அமைச்சகம், நவம்பர் 2022 முதல் ஆகஸ்ட் 2023 வரை சுமார் 2743 கோப்புகளை அகற்றி, மொத்தம் 34549 சதுர அடி இடத்தை சுத்தம் செய்து, தேவையற்ற பொருட்களை அகற்றியதன் மூலம் மொத்தம் ரூ.172,130,148 வருவாயை ஈட்டியுள்ளது.
ஒரு சிறந்த பணிச் சூழலை உருவாக்குவதற்காக அலுவலக இடம் நவீனமயமாக்கப்பட்டது. சுரங்க அமைச்சகத்தின் நடைபாதைகள் ஓவியங்களால் அலங்கரிக்கப்பட்டன.
திறன் மேம்பாடு மற்றும் தொழில் முனைவோர் அமைச்சகம்
ஸ்டார்ட் அப் கிராமத் தொழில்முனைவோர் திட்டத்தை அமல்படுத்துவதற்காக ஊரக வளர்ச்சி அமைச்சகத்துடன் தேசிய தொழில்முனைவோர் மற்றும் சிறுதொழில் வளர்ச்சி நிறுவனம் புரிந்துணர்வு ஒப்பந்தத்தில் கையெழுத்திட்டுள்ளது
ஸ்டார்ட் அப் கிராமத் தொழில்முனைவோர் திட்டத்தின் மூலம் தொழில்முனைவோரை ஊக்கப்படுத்துவதற்கான நீடித்த நவீன முறையை வடிவமைக்க திறன் மேம்பாடு மற்றும் தொழில்முனைவோர் அமைச்சகத்தின் கீழ் உள்ள தன்னாட்சி அமைப்பான தேசிய தொழில்முனைவோர் சிறுதொழில் வளர்ச்சி நிறுவனம், ஊரக வளர்ச்சி அமைச்சகத்துடன் புரிந்துணர்வு ஒப்பந்தத்தில் கையெழுத்திட்டுள்ளது.
கிராமங்களில் வேளாண்மை அல்லாத துறைகளில், தொழில்முனைபவர்களுக்கு ஆதரவு அளிப்பதை இது நோக்கமாகக் கொண்டுள்ளது. இதனால் ஊரகப்பகுதிகளில் வசிப்பவர்களுக்கு தொழில் வாய்ப்பை அமைத்துக் கொடுப்பதுடன் அவர்கள் நிலையான தரத்தை அடையும் வரை முழு ஆதரவும் அளிக்க முடியும்.
இந்தக் கூட்டாண்மை மூலம் ஊரகப் பகுதிகளில் உள்ள தொழில்முனைவோர் அவர்கள் தொழில் தொடங்க நிதி ஆதரவை பெறுவதற்காக வங்கிகளை அணுக இயலும். மேலும் முத்ரா வங்கியின் உதவியையும் பெறமுடியும்.
இது குறித்துப் பேசிய மத்திய திறன் மேம்பாடு மற்றும் தொழில்முனைவோர் அமைச்சகச் செயலாளர் திரு ராஜேஷ் அகர்வால், இந்தியர்கள் வேலை தேடுபவர்களாக இல்லாமல் வேலை அளிப்பவர்களாக இருக்க வேண்டும் என்று பிரதமர் நரேந்திர மோடி கூறியுள்ளதைச் சுட்டிக்காட்டியுள்ளார்.
நாட்டின் ஒட்டுமொத்த பொருளாதார வளர்ச்சிக்கும், பெருமளவிலான வேலைவாய்ப்புக்கும் ஊரக தொழில்முனைவோர் பெரும் பங்காற்ற முடியும் என்று அவர் கூறினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1803474
சுற்றுச்சூழல் மற்றும் வனத்துறை அமைச்சகம்
கனடாவின் மான்ட்ரியலில், ஐ.நா.வின் பல்லுயிர் மாநாட்டில், சிஓபி15ன் பங்கு குறித்து மத்திய அமைச்சர் திரு.பூபேந்திர யாதவ் உரை
மத்திய சுற்றுச்சூழல், பருவ மாறுபாடு மற்றும் வனத்துறை அமைச்சர் திரு. பூபேந்திர யாதவ், கனடாவின் மான்ட்ரியல் நடைபெற்ற ஐக்கிய நாடுகள் சபையின் பல்லுயிர் மாநாட்டில், சிஓபி 15-ன் பங்கு குறித்து உரையாற்றினார்.
அப்போது, இந்த மாநாட்டில் 2020 உலகளாவியப் பல்லுயிர் கட்டமைப்பின் அம்சங்கள் குறித்த அனைத்து தரப்பினரின் ஒருமித்த கருத்து உருவாகும் என நம்புகிறேன் என்றார்.
சமூக-பொருளாதார மேம்பாட்டிற்கும், மனிதகுலத்திற்கும், உலகளாவிய நிலைத்தன்மைக்கும், சுற்றுச்சூழல் மாசுபாட்டைக் குறைப்பது, உலக அளவிலான பல்லுயிர் இழப்பைத் தடுத்து நிறுத்துதல் உள்ளிட்ட நடவடிக்கைகள் அவசியம் என்று அவர் கூறினார். உலகளாவிய பல்லுயிர் கட்டமைப்பின் இலக்குகள், தன்னுள் லட்சியத்தைக் கொண்டதாக இருப்பது மட்டுமல்லாமல், நடைமுறைக்கு சாத்தியமானதாகவும் இருக்க வேண்டும் என்றார். பல்லுயிர் பெருக்கம் என்பது அனைவருக்கும் பொதுவானதாக இருப்பது கட்டாயம் என்றுக் குறிப்பிட்ட அமைச்சர், ஏனெனில், பருவ மாறுபாடு பிரச்னைக்கு நாடுகள், அவரவர் சூழலுக்கு ஏற்ப எடுக்கும் நடவடிக்கைகள் பல்லுயிர் பெருக்கத்தை பாதிக்கிறது என்றார்.
வளரும் நாடுகளைப் பொருத்தவரை, கிராமப்புற மக்களின் வருமானத்திற்கான பொருளாதாரக் காரணியாக விவசாயமே திகழ்வதால், வேளாண்மைக்கு வழங்கப்பட்டு வரும் ஆதரவை ஒருபோதும் மாற்றக்கூடாது என்றும் வலியுறுத்தினார். வளரும் நாடுகளில் உணவு பாதுகாப்பு என்பதற்கே முதன்மை முக்கியத்தும் அளிக்கப்படும் பட்சத்தில், பூச்சிக்கொல்லிப் பயன்பாட்டைக் குறைப்பது போன்ற இலக்குகளைப் பரிந்துரைப்பது தேவையற்றது என்று குறிப்பிட்ட அமைச்சர், உலக நாடுகள் தங்கள் தேசியச் சூழல்நிலைக்கு ஏற்ப முடிவு எடுத்துக்கொள்வதே உகந்ததாக இருக்கும் எனவும் யோசனைத் தெரிவித்தார். பல்லுயிர் பாதுகாப்புக்குச் சுற்றுச்சூழல் பாதுகாப்பு மிகவும் முக்கியமானது எனவும், அதுவும் ஒருங்கிணைந்த முறையில் மேற்கொள்ளப்பட வேண்டும் எனவும் அமைச்சர் கேட்டுக்கொண்டார். பல்லுயிர் பாதுகாப்புக்கு, இயற்கையை அடிப்படையாகக் கொண்ட தீர்வுகளைக் காட்டிலும், சுற்றுச்சூழல் சார்ந்த அணுகுமுறையைப் பின்பற்றப்பட வேண்டியது அவசியம் என்றார்.
வளர்ந்து வரும் நாடுகளுக்கு நிதி ஆதாரங்களை உருவாக்க ஏதுவான, புதிய மற்றும் அர்ப்பணிப்புடன் கூடிய வழிமுறைகளை உருவாக்க வேண்டியது அவசியம் என்றும் மத்திய அமைச்சர் திரு. பூபேந்திர யாதவ் கேட்டுக்கொண்டார்.
பிரதமர் அலுவலகம்
மூத்த அதிகாரி டாக்டர் மஞ்சுளா சுப்பிரமணியமின் மறைவிற்கு பிரதமர் இரங்கல்
மூத்த அதிகாரி டாக்டர் மஞ்சுளா சுப்பிரமணியமின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துள்ளார்.
ட்விட்டர் பதிவில் அவர் கூறியிருப்பதாவது:
“மூத்த அதிகாரி டாக்டர் மஞ்சுளா சுப்பிரமணியமின் மறைவை அறிந்து மிகவும் வேதனை அடைந்தேன். கொள்கை சம்பந்தமான விஷயங்கள் மற்றும் செயல் சார்ந்த அணுகுமுறையில் அவரது புரிதலுக்காக அனைவராலும் அவர் போற்றப்பட்டார். முதலமைச்சராக நான் பணியாற்றிய போது நிகழ்ந்த அவருடனான கலந்துரையாடல்களை நினைவுகூர்கிறேன். அன்னாரது குடும்பத்தினருக்கும், நண்பர்களுக்கும் இரங்கல்கள். ஓம் சாந்தி.”
குடியரசுத் தலைவர் செயலகம்
டாக்டர் ராஜேந்திர பிரசாத் பிறந்தநாளையொட்டி, அவருக்கு குடியரசுத் தலைவர் மரியாதை
இந்தியாவின் முதல் குடியரசுத் தலைவரான டாக்டர் ராஜேந்திர பிரசாத்தின் பிறந்தநாளையொட்டி, புதுதில்லி குடியரசுத் தலைவர் மாளிகையில் இன்று நடைபெற்ற நிகழ்வில், குடியரசுத் தலைவர் திரு. ராம் நாத் கோவிந்த், அவருக்கு மரியாதை செலுத்தினார். குடியரசுத் தலைவர் மாளிகையின் தர்பார் மண்டபத்தில் வைக்கப்பட்டிருந்த டாக்டர் ராஜேந்திர பிரசாத்தின் உருவப்படத்திற்கு, குடியரசுத் தலைவர் மற்றும் குடியரசுத் தலைவரின் செயலகத்தில் உள்ள அதிகாரிகள் மற்றும் பணியாளர்கள் அனைவரும் மலர்தூவி அஞ்சலி செலுத்தினர்.
பஞ்சாயத்து ராஜ் அமைச்சகம்
பஞ்சாயத்து ராஜ் அமைப்புகள் மூலம் ‘நீடித்த வளர்ச்சிக்கான இலக்குகளை உள்ளூர் மயமாக்கல்’  குறித்த அறிக்கையை மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு கிரிராஜ் சிங் வெளியிட்டார்
பஞ்சாயத்து ராஜ் அமைப்புகள் மூலம் “நீடித்த வளர்ச்சிக்கான இலக்குகளை உள்ளூர் மயமாக்கல்”  குறித்த அறிக்கையை பஞ்சாயத்துராஜ் இணையமைச்சர் திரு கபில் மோரேஷ்வர் பாட்டீல் முன்னிலையில் மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு கிரிராஜ் சிங் 07.12.2021 அன்று வெளியிட்டார்.
இந்த நிகழ்ச்சியில் கிராம பஞ்சாயத்து மேம்பாட்டுத் திட்டம் மற்றும் இதன் முன்னேற்றத்தை கண்காணிப்பதற்கான டிஜிட்டல் தகவல் பலகை, பஞ்சாயத்து ராஜ் அமைப்புகளின் தேர்ந்தெடுக்கப்பட்ட பிரதிநிதிகள் மற்றும் செயற்பாட்டாளர்களின் திறன் கட்டமைப்பு மற்றும் பயிற்சிக்கான பயிற்சி நிர்வாக இணைய பக்கம் ஆகிய இரண்டு டிஜிட்டல் தகவல் பலகைகளை அமைச்சர் தொடங்கி வைத்தார். பயிற்சி நிர்வாக இணைய பக்கம் குறித்த கையேடும் வெளியிடப்பட்டது.
எஸ்டிஜியை அடைவதை நோக்கிய செயல்திட்டத்திற்கு உதவும் தகவல்களைக் கொண்ட இந்த அறிக்கையை வெளிக்கொண்டு வருவதில் பஞ்சாயத்து ராஜ் அமைச்சகத்தால் அமைக்கப்பட்ட நிபுணர் குழுவின் முயற்சிகளை திரு கிரிராஜ் சிங் பாராட்டினார். 2030-க்குள் எஸ்டிஜியை அடைவதற்கு இந்தியா உறுதிபூண்டிருப்பதை அவர் சுட்டிக்காட்டினார். எஸ்டிஜியை அடைவது ஒரு சவால் என கருதி அடித்தள நிலையில் கவனத்தோடும், ஒருங்கிணைந்த முறையிலும் பணிகளைத் தொடங்க வேண்டும் என்று பஞ்சாயத்து ராஜ் அமைப்புகளுக்கு தேர்ந்தெடுக்கப்பட்டுள்ள 32 லட்சம் பிரதிநிதிகளை கேட்டுக் கொண்டார்.
முழுமையான வளர்ச்சியை உறுதி செய்ய ஊட்டச்சத்து குறைபாட்டின் அனைத்து வடிவிலான பிரச்சினைகளுக்கும் தீர்வு காணுதல், சுகாதாரம், கல்வி, வாழ்க்கையை எளிதாக்குதல், வாழ்வாதார வாய்ப்புகள் போன்றவற்றில் கவனம் செலுத்துமாறு பஞ்சாயத்து அமைப்புகளுக்கு அமைச்சர் அழைப்பு விடுத்தார். ஊரகப் பகுதிகளில் சுகாதாரம் மற்றும் நல்வாழ்வு மையங்கள், சுத்திகரிக்கப்பட்ட குடிநீர், குடியிருப்போருக்கு துப்புரவு ஆகியவற்றை உறுதி செய்ய பஞ்சாயத்துகள் கவனம் செலுத்துவது அவசியமாகும் என்று திரு கிரிராஜ் சிங் கூறினார்.
இந்த நிகழ்ச்சியில் பஞ்சாயத்து ராஜ் அமைச்சக செயலாளர் திரு சுனில் குமார், தமிழ்நாடு அரசின் கூடுதல் தலைமைச் செயலாளர் திருமதி ஜெயஸ்ரீ ரகுநந்தன் உள்ளிட்டோர் கலந்து கொண்டனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779137
மத்திய அமைச்சரவை
துணிவகைகள், ஆயத்த ஆடைகளுக்கு வரித் தள்ளுபடியை நீட்டிக்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், வரும் ஏப்ரல் 1 முதல், மாநில மற்றும் மத்திய வரிகள் மற்றும் தீர்வைகள் தள்ளுபடி திட்டம், ஏற்றுமதி பொருட்கள் மீதான கட்டணங்கள் மற்றும் வரிகள் குறைப்புடன் இணைக்கப்படும் காலம் வரை தொடர்வதற்கு ஒப்புதல் அளிக்கப்பட்டுள்ளது.
இந்த இரு வரி முறைகள் இணைக்கப்படும் வரை, துணிவகைகள் மற்றும் ஆயத்த ஆடைகளுக்கு தள்ளுபடி அளிக்கும் திட்டம், மத்திய ஜவுளி அமைச்சகத்தின் விதிமுறைகள் மற்றும் கட்டணங்களின்படி, எந்தவித மாற்றமும் இன்றி, ஏப்ரல் 1 முதல் தொடரும்.
மாநில மற்றும் மத்திய வரிகள் மற்றும் தீர்வைகள் தள்ளுபடி திட்டம் மார்ச் 31-க்குப் பின்னரும் தொடர்வது, வேறு எந்த நடைமுறையிலும் தற்போது புழக்கத்தில் இல்லாத அளவுக்கு அனைத்து வரிகள் மற்றும் தீர்வைகளை தள்ளுபடி செய்வதன் வாயிலாக, ஜவளித்துறையைப் போட்டிக்குரியதாக மாற்றும் என எதிர்பார்க்கப்படுகிறது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
விடுதலையின் அம்ரித் மகோத்ஸவ கொண்டாட்டம்: 30 நிகழ்ச்சிகளை நடத்துகிறது மத்திய வீட்டு வசதி மற்றும் நகர்ப்புற விவகாரத்துறை அமைச்சகம்
பிரதமர் அழைப்பு விடுத்த விடுதலையின் அம்ரித் மகோத்ஸவத்தை கொண்டாட, 30 தொடர் நிகழ்ச்சிகளை மத்திய வீட்டு வசதி மற்றும் நகர்ப்புற விவகாரத்துறை அமைச்சகம் நடத்துகிறது.
இது குறித்து காணொலி காட்சி வழியாக பேசிய மத்திய வீட்டு வசதி மற்றும் நகர்ப்புற விவகாரத்துறை அமைச்சர் திரு. ஹர்தீப் சிங் பூரி கூறியதாவது:
விடுதலையின் அம்ரித் மகோத்ஸவத்தை கொண்டாட, ஒட்டு மொத்த நாடும் ஒன்றாக இணைந்துள்ளது. நாடு சுதந்திரம் பெற்ற போது 17 சதவீத இந்தியர்கள் மட்டுமே நகர்ப்புறங்களில் வசித்தனர். தற்போது, இந்த எண்ணிக்கை 2 மடங்குக்கு மேல் அதிகரித்துள்ளது. நகர்ப்புற மேம்பாட்டில், விரிவான பங்களிப்பை அளிப்பதில் மத்திய வீட்டு வசதி அமைச்சகம் முன்னணியில் உள்ளது.
விடுதலையின் அம்ரித் மகோத்ஸவ நிகழ்ச்சிகள் ஏற்கனவே நடந்து வருகின்றன. இதில் மக்கள் பிரதிநிதிகள், சமூக அமைப்புக்கள், தொழில்துறையினர், கல்வி நிறுவனங்கள் மற்றும் தொடக்க நிறுவனங்களின் பங்களிப்பு அமோகமாக உள்ளது. நாடு முழுவதும் ஜனவரி 1ம் தேதி முதல் 31ம் தேதி வரை 30 நிகழ்ச்சிகளை மத்திய வீட்டு வசதி மற்றும் நகர்ப்புற விவகாரத்துறை அமைச்சகம் நடத்துகிறது. இறுதி நிகழ்ச்சியான, ‘ஸ்மார்ட் நகரங்கள், ஸ்மார்ட் நகரமயமாக்கல்’ என்னும் மாநாடு சூரத்தில் பிப்ரவரி 4 மற்றும் 5ம் தேதிகளில் நடக்கிறது. இங்கு 6 முக்கிய நிகழ்ச்சிகள் நடத்தப்படுகின்றன.
இந்த கொண்டாடங்கள் சுதந்திர போராட்டம், செயல்பாடுகள்@75, சாதனைகள் @75, கருத்துக்கள் @75, தீர்மானம்@75 என்ற 5 கருப்பொருட்களை பிரதிபலிக்கின்றன. இந்த கொண்டாட்டங்களில் 3 லட்சத்துக்கும் அதிகமானோர் பங்கேற்கின்றனர். கொரோனா தொற்று காரணமாக பல நிகழ்ச்சிகள் நேரடியாகவும், டிஜிட்டல் முறையிலும் நடத்தப்படுகின்றன.
இந்த நிகழ்ச்சிகள் எளிதாக வாழ்வதை வலியுறுத்துவது மற்றும் அனைத்தும் உள்ளடங்கிய நகர்ப்புறத்தை உருவாக்கும் நாட்டின் தொலைநோக்கை பிரதிபலிக்கின்றன.
இவ்வாறு மத்திய அமைச்சர் டாக்டர். ஹர்தீப் சிங் பூரி கூறினார்.
‘ஸ்மார்ட் நகரங்கள், ஸ்மார்ட் நகரமயமாக்கல்’ நிகழ்ச்சி குறித்த சிறிய புத்தகத்தையும் மத்திய அமைச்சர் ஹர்தீப் சிங் பூரி வெளியிட்டார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1789116
அறிவியல் மற்றும் தொழில்நுட்பத்துறை
ரீஜெனரான் சர்வதேச அறிவியல் மற்றும் பொறியியல் கண்காட்சியில் 9 கிராண்ட் விருதுகள் மற்றும் 8 சிறப்பு விருதுகளை இந்திய அணி வென்றது
உயிரினங்களில் ஏற்படும் அழுத்தத்தை எதிர்க்கும் ஜீன்கள் மற்றும் உடல்நிலையை துல்லியமாக கண்டறிய உதவும் ஸ்மார்ட் ஸ்டெதோஸ்கோப் உள்ளிட்ட கண்டுபிடிப்புகளுக்காக ரீஜெனரான் சர்வதேச அறிவியல் மற்றும் பொறியியல் கண்காட்சியில் 9 கிராண்ட் விருதுகள் மற்றும் 8 சிறப்பு விருதுகளை இந்திய அணி 2021 வென்றது.
இந்த கண்டுபிடிப்புகளின் மூலம் இளம் மாணவர்கள் நாட்டுக்கு பெருமை சேர்த்தனர்.
ரீஜெனரான் சர்வதேச அறிவியல் மற்றும் பொறியியல் கண்காட்சியில் பங்கேற்ற ஐரிஸ் தேசிய கண்காட்சியின் வெற்றியாளர்களுடன் காணொலி மூலம் பேராசிரியர் அசுதோஷ் சர்மா, செயலாளர், அறிவியல் மற்றும் தொழில்நுட்ப துறை, உரையாடினார்.
உலகெங்கிலும் உள்ள 64 நாடுகள், பிராந்தியங்கள் மற்றும் மண்டலங்களில் இருந்து கலந்து கொண்ட 1833 இளம் விஞ்ஞானிகளுடன் போட்டியிட்ட இம்மாணவர்கள், 17 விருதுகளை வென்றனர்.
காணொலி மூலம் இந்த வருடம் நடைபெற்ற ஐரிஸ் தேசிய கண்காட்சியில், 65,000-க்கும் அதிகமான மாணவர்கள் மற்றும் அறிவியல் ஆர்வலர்கள் கலந்து கொண்டனர். பல்வேறு அறிவியல் பிரிவுகளில் சமர்ப்பிக்கப்பட்ட திட்டங்கள் 21 வகைகளின் கீழ் மதிப்பிடப்பட்டன. கடுமையான மதிப்பீட்டு முறைக்கு பின் இந்திய அணி 2021 தேர்ந்தெடுக்கப்பட்டது.
இதைத் தொடர்ந்து, ரீஜெனரான் சர்வதேச அறிவியல் மற்றும் பொறியியல் கண்காட்சியில் கலந்து கொள்வதற்காக ஐரிஸ் அறிவியல் ஆய்வு குழுவால் பயிற்சி அளிக்கப்பட்டது. சர்வதேச தரத்தில் திட்டங்களை உருவாக்க அவர்களுக்கு ஊக்கம் அளிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1732504
-----
(Visitor Counter : 178
சுற்றுலா அமைச்சகம்
‘‘உள்ளூர் தயாரிப்புக்கு குரல் கொடுப்போம், உள்ளூர் மக்களுக்கு அதிகாரம் அளிப்போம்: குஜராத் அனுபவம்’’ பற்றி மத்திய சுற்றுலாத்துறை இணைய கருத்தரங்கு
‘நமது தேசத்தைப் பார்ப்போம்’ என்ற பெயரில் இணைய கருத்தரங்கு தொடரை மத்திய சுற்றுலாத்துறை அமைச்சகம் நடத்தி வருகிறது. இதன் 76-வது இணைய கருத்தரங்கு ‘‘உள்ளூர் தயாரிப்புக்கு குரல் கொடுப்போம், உள்ளூர் மக்களுக்கு அதிகாரம் அளிப்போம்: குஜராத் அனுபவம்’’ என்ற தலைப்பில் கடந்த 13-ம் தேதி நடத்தப்பட்டது.
இந்தியாவில் உள்ளூர் மக்களுக்கு அதிகளவிலான வேலைவாய்ப்பு வழங்குவதில், சுற்றுலாத்துறை முக்கிய பங்காற்றுகிறது. வேலை வாய்ப்பு, வருவாய் ஆகியவற்றை உருவாக்குவதிலும், வாழ்க்கைத் தரத்தை உயர்த்துவதிலும் தொழில் முனைவு முக்கிய காரணமாக அடையாளம் காணப்பட்டுள்ளது. சுற்றுலா மூலம் உள்ளூர் மக்களின் வருவாய் பொதுவாக அதிகரிக்கிறது.
ஒற்றுமைச் சிலை அமைந்துள்ள கெவாடியா நகரை சுற்றியுள்ள உள்ளூர் மக்கள், குஜராத்தின் நெசவு தொழிலை மேம்படுத்துவது குறித்து இந்த இணைய கருத்தரங்கில் ஆலோசிக்கப்பட்டது. குஜராத்தின் கைவினை தொழில் பாரம்பரியம், உள்ளூர் மக்களுக்கு வேலை வாய்ப்பை உருவாக்குவது குறித்து இதில் ஆலோசிக்கப்பட்டது. குஜராத்தின் கைவினை தொழில் பாரம்பரியம், உள்ளூர் மக்களுக்கு வேலை வாய்ப்பை மட்டும் உருவாக்கவில்லை. நூற்றாண்டுப் பழமை வாய்ந்த கலைகள் மற்றும் கைவினைப் பொருட்கள் தயாரிப்பை பாதுகாப்பதிலும் முக்கிய பங்கு வகிக்கிறது.
இந்த இணைய கருத்தரங்கை குஜராத்தை சேர்ந்த சுற்றுலா வழிகாட்டி திரு கவுதம் பி. போபட் வழங்கினார். குஜராத் நெசவுத் தொழிலின் வரலாறு, நெசவாளர்கள் தொடர்பான விஷயங்கள் குறித்து அவர் பேசினார்.
நமது தேசத்தைப் பார்ப்போம் இணைய கருத்தரங்கு, மத்திய மின்னனுவியல் மற்றும் தகவல் தொழில்நுட்ப அமைச்சகத்தின்,
இ-நிர்வாகத் துறையின் தொழில்நுட்ப உதவியுடன் வழங்கப்பட்டு வருகிறது.
இந்த இணைய கருத்தரங்கு தொடர்கள்
https://www.youtube.com/channel/UCbzIbBmMvtvH7d6Zo_ZEHDA/featured என்ற இணைப்பிலும், மத்திய சுற்றுலாத்துறை அமைச்சகத்தின் சமூக இணையதள கணக்குகளிலும் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697880
பிரதமர் அலுவலகம்
இந்தியா-ஆஸ்திரேலியா இடையேயான 2-வது காணொலி மாநாட்டில் பிரதமர் நரேந்திர மோடியின் தொடக்க உரை
எனது அருமை நண்பர் ஸ்காட் அவர்களே, வணக்கம்!
ஹோலி பண்டிகை மற்றும் தேர்தல் வெற்றிக்காக எனக்கு வாழ்த்து தெரிவித்ததற்கு நன்றி.
குயின்ஸ்லாந்து மற்றும் நியூ சவுத் வேல்ஸ் மாகாணங்களில் ஏற்பட்ட வெள்ளப்பெருக்கால் உயிரிழப்பு மற்றும் சொத்துக்கள் சேதம் ஏற்பட்டதற்கு இந்தியர்கள் அனைவரின் சார்பில் எனது இரங்கலை தெரிவித்துக் கொள்கிறேன்.
கடந்த காணொலி மாநாட்டின்போது, நமது நல்லுறவை விரிவான பாதுகாப்பு ஒத்துழைப்பு அளவுக்கு நாம் உயர்த்தியுள்ளோம். இன்று, இரு நாடுகளுக்கும் இடையே வருடாந்திர மாநாட்டை நடத்துவதற்கான வழிமுறையை உருவாக்கியதற்காக நான் மகிழ்ச்சியை தெரிவித்துக் கொள்கிறேன். இது நமது நல்லுறவை வழக்கமான முறையில் மறுஆய்வு செய்வதற்கு அமைப்புரீதியான கட்டமைப்பை ஏற்படுத்தும்.
பிரதமர் அவர்களே,
நமது விரிவான பொருளாதார ஒத்துழைப்பு ஒப்பந்தத்தைப் பொறுத்தவரை, நீங்கள் கூறியதுபோன்று, மிகவும் குறுகிய காலத்தில் குறிப்பிடத்தகுந்த முன்னேற்றம் ஏற்பட்டுள்ளது. மீதமுள்ள விவகாரங்களுக்கும் விரைவில் தீர்வுகாணப்படும் என்று நான் நம்புகிறேன். நமது பொருளாதார நல்லுறவு, பொருளாதார மீட்பு மற்றும் பொருளாதார பாதுகாப்பு விவகாரங்களுக்கு விரிவான பொருளாதார ஒத்துழைப்பு ஒப்பந்தத்தை விரைந்து நிறைவேற்ற வேண்டியது மிகவும் முக்கியமானது.
பிரதமர் அவர்களே,
பழமையான இந்திய கலைப் பொருட்களை திருப்பி அனுப்புவதற்கு நடவடிக்கை எடுத்ததற்காக உங்களுக்கு நான் நன்றியை தெரிவித்துக் கொள்ள விரும்புகிறேன். தாங்கள் அனுப்பிவைத்த கலைப் பொருட்களில், ராஜஸ்தான், மேற்குவங்கம், குஜராத், இமாச்சலப்பிரதேசம் மற்றும் பல்வேறு இந்திய மாநிலங்களிலிருந்து சட்டவிரோதமாக எடுத்துவரப்பட்ட பல நூறு ஆண்டுகால சிலைகள் மற்றும் ஓவியங்கள் உள்ளிட்டவை அடங்கும். இதற்காக இந்தியர்கள் அனைவரின் சார்பிலும் உங்களுக்கு நன்றியை தெரிவித்துக் கொள்கிறேன்.
சட்டம் மற்றும் நீதித்துறை அமைச்சகம்
நீதிபதிகள் நியமனம்
அரசியல் அமைப்புச் சட்டம் வழங்கியுள்ள அதிகாரத்தைப் பயன்படுத்தி, குடியரசுத் தலைவர், உச்ச நீதிமன்றத் தலைமை நீதிபதியுடன் கலந்தாலோசித்த பின்னர், 02.09.2023 தேதியிட்ட அறிவிக்கைகளின் மூலம், பின் வருபவர்களை உயர் நீதிமன்றங்களின் நீதிபதிகள் / கூடுதல் நீதிபதிகளாக நியமித்துள்ளார்.
• வழக்கறிஞர் திரு சிபோ சங்கர் மிஸ்ரா, ஒரிசா உயர் நீதிமன்ற நீதிபதியாக நியமிக்கப்படுகிறார்.
• ஜேஓ  திரு ஆனந்த சந்திர பெஹெரா, ஒரிசா உயர் நீதிமன்ற நீதிபதியாக நியமிக்கப்படுகிறார்
• ஜேஓ  திரு புடி ஹபுங், குவஹாத்தி உயர் நீதிமன்றத்தின் கூடுதல் நீதிபதியாக நியமிக்கப்படுகிறார்
• கேரள உயர் நீதிமன்ற கூடுதல் நீதிபதி சுதா, கேரள உயர் நீதிமன்ற நீதிபதியாக நியமிக்கப்படுகிறார்.
PIB Headquarters
மகாத்மா காந்தியின் 150-வது பிறந்த தினத்தை முன்னிட்டு சிறப்பு அஞ்சல் உறைகள் மற்றும் சிறப்பு அஞ்சல் முத்திரைகள் வெளியீடு
மகாத்மா காந்தியின் 150வது பிறந்த தினத்தை முன்னிட்டு அஞ்சல் துறை பல்வேறு நிகழ்ச்சிகளை ஏற்பாடு செய்துள்ளது. அதன் ஒரு பகுதியாக, ஜூலை 26-ஆம் தேதி முதல் ஆகஸ்ட் 2-ஆம் தேதிவரை தமிழ்நாடு அஞ்சல் வட்டம், அண்ணல் காந்தியடிகள் 1896-முதல் 1946-வரை தமிழ்நாட்டிற்கு வருகை தந்துள்ள 11 இடங்களில், அவரை சிறப்பிக்கும் வகையில், இணைப்பு தாங்கிய சிறப்பு உறைகளும், சிறப்பு அஞ்சல் முத்திரையும் வெளியிட்டுள்ளது.
முதல் அஞ்சல் உறையை, சென்னை பொது அஞ்சல் அலுவலகத்தில், “தமிழ்நாட்டில் காந்திஜியின் முதல் அடிச்சுவடி” என்ற கருப்பொருளில் சென்னை காந்தி ஆய்வு மையத்தின் தலைவர் திரு. கே. மோகன் 26.07.2019 அன்று வெளியிட்டார்.
இதில் இறுதி அஞ்சல் உரையை அண்ணா சாலை தலைமை அஞ்சல் அலுவலகத்தில், “காந்தியடிகளின் ஆக்கபூர்வமான திட்டங்கள்” என்ற கருப்பொருளில், தமிழக அஞ்சல் வட்டத்தின் தலைமை இயக்குநர் திருமதி. ஜே. சாருகேசி இன்று  வெளியிட்டார்.
மகாத்மா காந்தியின் 150வது பிறந்த தினக் கொண்டாட்டங்கள், 2018-ஆம் ஆண்டு அக்டோபர் 2-ஆம் தேதியன்று ஏழு வட்ட அஞ்சல் தலைகளின் வெளியீட்டோடு தொடங்கின. மகாத்மா காந்தியின் 150-வது பிறந்த நாளை குறிக்கும் வகையில், உலகெங்கிலும் சுமார் 25 நாடுகள் அஞ்சல் தலைகளை வெளியிட்டுள்ளன.
முன்னதாக, மகாத்மாவிற்கு அஞ்சலியை செலுத்தும் முகமாக, தமிழ்நாடு அஞ்சல் வட்டம், இவ்வருடம் பிப்ரவரி மாதம் முதல் தேதியிலிருந்து 3-ஆம் தேதிவரை புதுச்சேரியில் பிரமாண்டமான, மாநில அளவிலான அஞ்சல்தலை கண்காட்சியை ஏற்பாடு செய்தது.
வணிகம் மற்றும் தொழில்துறை அமைச்சகம்
இயற்கையான பாஸ்மதி அரிசியின் ஏற்றுமதியில் உள்ள வாய்ப்புகள் குறித்த பயிலரங்கு
இயற்கை முறையில் பயிரிடப்பட்ட பாஸ்மதி அரிசியின் ஏற்றுமதியில் உள்ள வாய்ப்புகள் , மதிப்புக்கூட்டல் மற்றும் பொருள் பல்வகைப்படுத்தல் குறித்த பயிலரங்கை வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி மேம்பாட்டு ஆணையம் இன்று நடத்தியது.
பாஸ்மதி அரிசியின் ஏற்றுமதியில் உள்ள வாய்ப்புகள் மற்றும் சாத்தியக்கூறுகள் ஆகியவற்றைக் கருத்தில் கொண்டு இந்த பயிலரங்கை வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி மேம்பாட்டு ஆணையம் நடத்தியது.
உள்ளுர் சந்தைகள் முதல் சர்வதேச சந்தைகள் வரை பாஸ்மதி அரிசியின் தரமும் பெயரும் நிலைத்திருப்பதற்கான பல்வேறு நடவடிக்கைகளை வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி மேம்பாட்டு ஆணையம் எடுத்து வருகிறது.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1680808
(Visitor Counter : 89
குடியரசுத் தலைவர் செயலகம்
குடியரசுத்தலைவரின் தசரா வாழ்த்துக்கள்
தசராப் பண்டிகையையொட்டி நாட்டு மக்களுக்குக் குடியரசுத் தலைவர் திரு.ராம்நாத் கோவிந்த் வாழ்த்துக்களைத் தெரிவித்துள்ளார்.
குயடிரசுத்தலைவர் தமது வாழ்த்துச் செய்தியில், “விஜயதசமியான இந்த நன்னாளில், நாட்டுமக்கள் அனைவருக்கும் எனது இனிய நல்வாழ்த்துக்களைத் தெரிவித்துக் கொள்கிறேன். மக்கள் அனைவரும் வெற்றி, வளம் மற்றும் மகிழ்ச்சியையும் பெற வாழ்த்துகிறேன்.
பொய்மையை, வாய்மை வெல்லும் என்பதற்கான விழாவாக இது கொண்டாடப்படுகிறது. நேர்மை மற்றும் வாய்மையுடன் வாழ்வதற்கு இந்த விழா நமக்கு உந்துதலாக உள்ளது. இந்த மாண்புகளைப் பிரதிபலிக்கும் சாரமாக ராமபிரானின் வாழ்க்கை அமைந்திருந்தது, இப்போதும் அது பொருத்தமாக உள்ளது.
தேசக்கட்டமைப்பிற்குப் பாடுபடவும், ஏழ்மையான மற்றும் உதவித் தேவைப்படுவோர் மீது அக்கறை செலுத்தும் சமூகத்தை உருவாக்குவதற்கும் இந்த விழா உந்துதலாக இருக்கட்டும்” என்று கூறியுள்ளார்.
------
(Visitor Counter : 61
பாதுகாப்பு அமைச்சகம்
கோவிட்-19 நோய்த்தொற்றுக்கு எதிராகப் போராட முன்னாள் படைவீரர்கள் அணிதிரட்டப்படுகின்றனர்
”தனக்கு முன் மற்றவருக்குச் சேவை” என்ற முழக்கத்துடன் முன்னாள் படைவீரர்கள் முன்வருகின்றனர்
கோவிட்-19 பெருந்தொற்று உருவாக்கியுள்ள சவால்களை எதிர்க்கும் போராட்டத்தில் நாடு தொடர்ந்து ஈடுபட்டு வருகிறது. இந்தச் சூழலில் பாதுகாப்பு அமைச்சகத்தின் கீழ் உள்ள முன்னாள் படைவீரர்கள் நலத்துறையானது மாநிலம் மற்றும் மாவட்ட நிர்வாகத்துக்கு தேவைப்பட்டால் உதவி அளிக்கும் வகையில் முன்னாள் படைவீரர்களின் சேவைகளை ஒருங்கிணைக்கும் முயற்சியை எடுத்துள்ளது. நெருக்கடி காலத்தில் விலைமதிப்பற்ற மனிதவளத்தை ஒன்று திரட்டுதல் என்ற பணியின் ஒரு அங்கமாக இது இருக்கிறது.
மாநில படைவீரர் வாரியங்கள் மற்றும் மாவட்ட படைவீரர் வாரியங்கள் இரண்டும் இணைந்து மாநில மற்றும் மாவட்ட நிர்வாகங்களுக்கு உதவும் வகையில் தன்னார்வமாக முன்வரும் முன்னாள் படைவீரர்களை முடிந்த அளவிற்கு அடையாளம் கண்டு ஒன்று திரட்டி வருகிறது. இவர்கள் நோயாளிகளைத் தடம் அறிதல், சமூகக் கண்காணிப்பு, தனிமைப்படுத்தும் இடங்களை நிர்வகித்தல் அல்லது தங்களுக்கு ஒதுக்கித் தரப்படும் வேலைகளைச் செய்தல் போன்ற பொதுமக்களோடு தொடர்புடைய கள நடவடிக்கைகளை மேற்கொண்டு நிர்வாகத்திற்கு உதவி செய்வார்கள்.
தேசமே அறைகூவல் எழுப்பிக் கொண்டு இருக்கும் இந்தச் சூழலில் “தனக்கு முன் மற்றவருக்குச் சேவை” என்ற முழக்கத்துடன் சூழலுக்கு ஏற்ப நாடு முழுவதும் உள்ள முன்னாள் படைவீரர்கள் உதவ முன்வருவது பாராட்டுக்குரியது ஆகும். கொரோனா நோய்த்தொற்று சவாலைச் சமாளிக்க இவர்கள் தேவைப்படுகிறார்கள். பாதகமான சூழ்நிலைகளில் செயல்படுவதற்கு இவர்கள் ஏற்றவர்கள் ஆவர். ஏனெனில் முன்னார் படைவீரர்கள் கட்டுப்பாடு உடையவர்கள், குறிக்கோளை நிறைவேற்றும் நோக்கமுடையவர்கள், நன்கு பயிற்சி பெற்றவர்கள். இவர்கள் நாடு முழுவதும் உள்ள அனைத்து மாவட்டங்களிலும் உள்ள கிராமங்களில் பரவலாக இருக்கிறார்கள்.
பஞ்சாப் மாநிலத்தில் “அரசாட்சியின் காவலர்கள்” என்ற பெயரிலான ஒரு நிறுவனத்தில் 4,200 முன்னாள் படைவீரர்கள் உள்ளனர். இவர்கள் அனைத்து கிராமங்களில் இருந்தும் தகவல் தரவைச் சேகரிப்பதில் உதவுகின்றனர். சட்டீஸ்கர் அரசு காவல்துறைக்கு உதவுவதற்கு சில முன்னாள் படைவீரர்களை பணியமர்த்தியுள்ளது. அதே போன்று ஆந்திரப்பிரதேசத்தில் அனைத்து மாவட்ட ஆட்சியர்களும் தன்னார்வ முன்னாள் படைவீரர்கள்களின் சேவை தேவை எனக் கேட்டுள்ளனர். உத்திரப்பிரதேசத்தில் அனைத்து மாவட்ட படைவீரர் நல அதிகாரிகளும் மாவட்டக் கட்டுப்பாட்டு அறைகளோடு தொடர்பில் உள்ளனர். மேலும் ஓய்வுபெற்ற இராணுவ மருத்துவப் பிரிவைச் சேர்ந்தவர்கள் அடையாளம் காணப்பட்டு அவர்களைத் தயார் நிலையில் இருக்குமாறு கூறியுள்ளனர். தேவைப்பட்டால் தனிமை வார்டு / தனிமைப்படுத்தப்படும் மையங்களாகச் செயல்படும் வகையில், உத்திரகண்ட் மாநிலத்தில் உள்ள படைவீரர் ஓய்வு இல்லங்கள் தயார் நிலையில் உள்ளன. கோவாவில் கட்டுப்பாட்டு அறை நிர்மாணிக்கப்பட்டுள்ளது. உள்ளூர் நிர்வாகத்திற்கு ஏதாவது உதவி தேவைப்பட்டால் அதைச் செய்து தருவதற்கு ஏற்ற வகையில் முன்னாள் படைவீரர்கள் தயார் நிலையில் இருக்குமாறு கேட்டுக் கொள்ளப்பட்டுள்ளனர்.